Niels Helveg Petersen (RV), 2008-02-28:
Jeg vil gerne takke ordførerne og selvfølgelig især dem, der har ytret sympati for forslaget.
Kernen i den her diskussion er, at man jo ikke kunne nå at standse de skattelettelser, der blev gennemført før valget, for 2008.
Det var for sent.
Og dermed kan vi nå at tage hensyn til den konjunktursituation, landet befinder sig i, og det er det, som er sigtet med vores forslag.
Det er i min ordbog ikke en forøgelse af beskatningen, at man undlader at gennemføre en skattenedsættelse.
Det, der sker her, er jo ikke, at man med dette forslag strammer beskatningen.
Det er, at man undlader at svække den samlede finanspolitik.
Og det er jo det råd, vi får, ikke fra Oraklet i Delfi, men fra vismænd, fra Nationalbank og nu senest fra OECD, som meget advarer imod at svække finanspolitikken på nuværende tidspunkt.
Det er heller ikke orakelsvar fra dem.
Økonomi er jo ikke nogen eksakt videnskab, men med den bedste viden, vi har, er det i dag ikke fornuftigt at svække den samlede finanspolitik.
Det har vi så diskuteret indtil nu, og her er der en stor uenighed.
Hvad der præger mig meget, er selvfølgelig, at Danmark i alle de år, hvor jeg var ung politiker, sloges med underskud på betalingsbalancen.
Vi havde ubrudt underskud på betalingsbalancen fra 1963-1990 - i 27 år - og det hang meget sammen med, at man ikke kunne komme til at føre en ansvarlig finanspolitik.
Det førte til kroniske underskud på betalingsbalancen, som vi så måtte gribe ind over for med forskellige metoder, som var ubehagelige, for at begrænse det private forbrug.
Det, jeg nu ser, er sådan set en gentagelse af et gammelt mønster.
Vi ser nu, at importen stiger stærkt.
Vi har inden for det sidste par år set en forringelse på betalingsbalancen på samlet 50 mia. kr.
Overskuddet på betalingsbalancen er ved at være slidt op.
Det er i den konjunktursituation, at vi advarer, og det er i den konjunktursituation, vi siger: Skal vi nu ikke lige holde en pause med skattelettelsen for at se, hvordan det går, så vi ikke kommer ind i en ond spiral med stort lønpres, med pres på renten opadgående og med pres på betalingsbalancen.
Det er det, der dikterer vort forslag her, og jeg mener, det ville være udtryk for omhu at undlade at gennemføre skattelettelser i den nuværende konjunktursituation.
Skatteministeren og andre har jo helt ret i, at jeg ikke er tilhænger af skattestoppet.
For det første fordi det fører til store økonomiske forvridninger.
Der er i dag en avis, der har lavet beregninger, som jeg er ude af stand til at kontrollere - men vi kan jo øve os i udvalget; beregninger, der viser, at man sådan i almindelige jyske landkommuner kan have en skattelettelse på skattestoppet på 1.600 kr., mens man i de dyreste kommuner, de med de dyreste huse, har skattelettelser på op til 16.000 kr. på grund af skattestoppet, især på ejendomsbeskatningen.
Så skattestoppet har i mine øjne urimelige virkninger i fordelingspolitikken.
Det er såmænd, hvad det er; det ved vi godt.
Men for det andet er det nyeste udslag af skattestoppet jo, at skattestoppet faktisk fører til en suspension af det kommunale selvstyre.
For i skattestoppets hellige navn vil staten nu sænke statsskatten for at kompensere for kommunale skattestigninger, og det vil man gøre på den måde, at man kommune for kommune vil gå ind og undersøge, hvordan kommunen har opført sig, og så skære i bloktilskuddet.
Dermed har man sat den kommunale skatteudskrivningsret ud af spillet.
Det har man i forvejen gjort for regionerne, nu er turen kommet til kommunerne, og så er det, skattestoppet for alvor bliver en farlig indretning.
Skattestoppet bør selvfølgelig ikke have forrang for det kommunale selvstyre.
Det er en anden side af skattestoppet, som det er på tide at få øjnene op for, og som jo i øvrigt også fører til en yderligere lempelse af finanspolitikken i 2009, derved at man i 2009 kompenserer den stigning i kommuneskatten, som sker i år, fuldt ud for 2 år.
Og det vil sige, at der her sker en svækkelse af finanspolitikken som følge af det, regeringen her foreslår, på ca. 2 mia. kr. yderligere oven i det, som ligger i skattepakken.
Så det ene med det andet: Den linje, der bliver lagt her, er efter vores mening ikke forsvarlig.
Der er en lang række spørgsmål, vi glæder os til at få belyst i udvalgsarbejdet, herunder også - især - den samlede underfinansiering, der er på skatteområdet i 2008 og 2009.